In die ontstaan en voortbestaan van 'n plaaslike of streekgemeenskap is 'n verskeidenheid sosiaal-ekonomiese faktore dikwels deurslaggewend van aard. Van die belangrikste hiervan hou verband met grondbesetting en grondbesit, asook die wyse waarop die mens natuurlike hulpbronne benut of hom by heersende en veranderende omstandighede aanpas. Terwyl vestigingspatrone meestal deur klimaat en topografie beïnvloed word, is sowel eienaarskap van grond as die ekonomiese potensiaal en lewensvatbaarheid van 'n bepaalde gebied soms die sleutel tot vooruitgang of 'n oorsaak vir stagnasie en verval.
Artikels oor Durban en Oos-Londen beklemtoon weer die belangrikheid van omgewingsfaktore in die totstandkoming van die twee kusstede. Die rol van pioniers en regeringsamptenare in die ontstaan van hierdie nedersettings word ook toegelig. In die geval van Oos-Londen word onder meer beskryf hoe politieke besluite verhinder het dat die hawe dieselfde vooruitgang as ander kushawens maak. Die bydrae oor Durban daarenteen skets die beskeie begin van hierdie moderne, dinamiese hawestad en toon aan dat sy stigtingsdatum in werklikheid 1824 was en nie 1835 soos oor die algemeen aanvaar word nie.
Dit sou naïef wees om die verlede te sien as 'n statiese versameling feite, want in die woorde van 'n Britse historikus staan geskiedenis nooit lank stil nie. Verandering in ruimte en tyd behoort dus die ideaal te wees in die bestudering van 'n dorp- of streekgeskiedenis. Afgesien van die 'opsigtelike' geskiedenis en dramatiese veranderinge in 'n.gemeenskap moet die meer 'verskuilde', onderliggende gebeure en die feitlik 'stilswyende' feite ook aan die lig kom. Want die plaaslike en streekhistoriese studie beoog juis om 'n integrate verlede beeld te herskep. Deur die publikasie van navorsing met so 'n strekking wil Contree bydra om.geskiedenis uit te beeld as die "sum total of human social development over time".
•	Opsomming: Die betroubaarheid van 23 Junie 1835 as eintlike stigtingsdatum van die hawestad Durban word in hierdie artikel bevraagteken. Met verwysing na die bydrae van sy stigters, die inheemse bevolking by die Bluff, ...
•	Opsomming: Gedurende die laat-19de eeu was die ontginning van sout by die Soutpansbergse soutpan 'n gewilde bedryf. Dit is meegebring deur die groter getal mense wat hulle na die ontdekking van goud aan die Witwatersrand ...